
Text rozhodnutia
Súd: Krajský súd Banská Bystrica Spisová značka: 14Co/757/2015 Identifikačné číslo súdneho spisu: 6715202187 Dátum vydania rozhodnutia: 23. 08. 2016 Meno a priezvisko sudcu, VSÚ: JUDr. Mária Podhorová ECLI: ECLI:SK:KSBB:2016:6715202187.1 Uznesenie Krajský súd v Banskej Bystrici v senáte zloženom z predsedníčky senátu JUDr. Márie Podhorovej a sudcov JUDr. Petra Priehodu a JUDr. Anny Snopčokovej, v právnej veci žalobcu: V. G., nar. XX. XX. XXXX, bytom Z. XXXX, XXX XX Z., občan SR, zast. JUDr. Milan Ficek, advokát s.r.o., so sídlom Žilinská 14, 811 05 Bratislava, IČO: 47 232 757, proti žalovanému: Q. W., nar. XX. XX. XXXX, bytom B. XXXX, XXX XX Z., občan SR, o zaplatenie 750,- Eur s príslušenstvom, o odvolaní žalobcu proti uzneseniu Okresného súdu Zvolen zo dňa 27. 05. 2015 č. k. 17C/77/2015 - 8, takto r o z h o d o l : Uznesenie okresného súdu p o t v r d z u j e . o d ô v o d n e n i e : 1. Napadnutým uznesením okresný súd zastavil konanie, ktorým sa žalobca voči žalovanému domáhal zaplatenia sumy 750,- Eur s príslušenstvom, a to podľa § 10 ods. 1 zákona č. 71/1992 Zb. z dôvodu nezaplatenia súdneho poplatku za podanie žaloby, a to napriek výzve súdu a poučeniu o následkoch nezaplatenia poplatku. 2. Proti uzneseniu okresného súdu podal žalobca odvolanie prostredníctvom splnomocnenej advokátskej kancelárie. Uviedol, že súdny poplatok bol podľa žalobcu zaplatený podľa výzvy súdu, navrhol súdu preveriť prijatú platbu a postupom podľa § 10 ods. 3 Zákona o súdnych poplatkoch zrušiť napadnuté uznesenie a pokračovať v konaní. 3. Krajský súd, ako súd odvolací (§ 34 Zákona č. 160/2015 Z. z. Civilného sporového poriadku - ďalej len „CSP“), preskúmal vec v medziach daných ustanovením § 379 a § 380 CSP a bez nariadenia pojednávania uznesenie okresného súdu podľa § 387 ods. 1 CSP ako vecne správne potvrdil. 4. Podľa ustanovenia § 470 ods. 1 CSP, ak nie je ustanovené inak, platí tento zákon aj na konanie začaté predo dňom nadobudnutia jeho účinnosti. 5. Podľa ustanovenia § 470 ods. 2 CSP právne účinky úkonov, ktoré v konaní nastali predo dňom nadobudnutia účinnosti tohto zákona, zostávajú zachované. 6. Podľa ustanovenia § 470 ods. 4 CSP konanie začaté do 30. 06. 2016 na vecne, miestne, kauzálne a funkčne príslušnom súde podľa predpisov účinných do 30. 06. 2016 dokončí súd, na ktorom sa konanie začalo. 7. Odvolací súd poukazuje na skutočnosť, že odo dňa 01. 07. 2016 nadobudol účinnosť nový procesný predpis Zákon č. 160/2015 Z. z. - Civilný sporový poriadok. V zmysle intertemporálneho ustanovenia § 470 ods. 1 CSP sa ustanovenia Civilného sporového poriadku aplikujú aj na konania začaté predo dňom nadobudnutia účinnosti tohto zákona. 8. Podľa ustanovenia § 1 ods. 1 Zákona č. 71/1992 Zb. (Zákon o súdnych poplatkoch - ďalej len „ZSP“) súdne poplatky sa vyberajú za jednotlivé úkony alebo konanie súdov, ak sa vykonávajú na návrh a za úkony orgánov štátnej správy súdov a prokuratúry uvedené v sadzobníku súdnych poplatkov a poplatku za výpis z registra trestov, ktorý tvorí prílohu tohto zákona. Podľa § 2 ods. 1 písm. a/ ZSP poplatníkom navrhovateľ poplatkového úkonu, ak je podľa sadzobníka ustanovený poplatok z návrhu. 9. Podľa § 5 ods. 1 písm. a/ ZSP poplatková povinnosť vzniká podaním žaloby, návrhu, odvolania, žaloby na obnovu konania, dovolania, kasačnej sťažnosti alebo žiadosti na vykonanie poplatkového úkonu, ak je poplatníkom žalobca alebo navrhovateľ, odvolateľ, ten, kto podal žalobu na obnovu konania, dovolateľ a ten, kto podal kasačnú sťažnosť. 10. Podľa § 10 ods. 1 ZSP, ak nebol zaplatený poplatok splatný podaním žaloby, návrhu na začatie konania, dovolania alebo kasačnej sťažnosti, súd podľa § 9 vyzve poplatníka, aby poplatok zaplatil v lehote, ktorú určí, spravidla v lehote desiatich dní od doručenia výzvy; ak aj napriek výzve poplatok nebol zaplatený v lehote, súd konanie zastaví. O následkoch nezaplatenia poplatku musí byť poplatník vo výzve poučený. 11. Odvolací súd z obsahu spisu zistil, že žalobca podal žalobu dňa 26. 02. 2015. V žalobe je uvedené, že súdny poplatok (vo výške 45,- Eur) bude zaplatený na výzvu súdu. Výzvou zo dňa 17. 04. 2015 súd prvej inštancie vyzval žalobcu na zaplatenie súdneho poplatku vo výške 45,- Eur s poukazom na položku č. 1 písm. a/ sadzobníka súdnych poplatkov s tým, aby v lehote 10 dní od doručenia výzvy zaplatil súdny poplatok za podanie žaloby (v tom čase za podanie návrhu). Výzva bola doručená právnemu zástupcovi žalobcu dňa 22. 04. 2015. Z úradného záznamu na č. l. 7 je zistené, že súdny poplatok ku dňu 25. 05. 2015 uhradený nebol. Následne súd prvej inštancie konanie zastavil. 12. Po odvolaní žalobcu proti uzneseniu o zastavení konania z dôvodu nezaplatenia súdneho poplatku vyzval súd prvej inštancie právneho zástupcu žalobcu na predloženie dokladu o zaplatení súdneho poplatku v zmysle výzvy z č. l. 6. Výzva/žiadosť bola doručená právnemu zástupcovi žalobcu dňa 04. 08. 2015. Následne právny zástupca žalobcu oznámil, že žalobca s ním nekomunikuje, nereaguje na jeho podania, a preto nedokáže zabezpečiť doklad o zaplatení súdneho poplatku. 13. Vzhľadom na uvedené odvolací súd konštatuje, že okresný súd postupoval správne a v súlade so zákonnou úpravou, keď postupom podľa § 10 ods. 1 zákona č. 71/1992 Zb. zastavil konanie pre nezaplatenie súdneho poplatku splatného podaním žaloby, pretože vyzval poplatníka na zaplatenie súdneho poplatku, určil mu lehotu 10 dní na jeho zaplatenie a zároveň ho poučil o následku nezaplatenia súdneho poplatku, teda o zastavení konania. Tvrdenie obsiahnuté v odvolaní, v zmysle ktorého mal byť súdny poplatok na výzvu súdu zaplatený, nebolo preukázané, hoci súd poplatníka (jeho právneho zástupcu) na predloženie tohto dokladu vyzval a určil mu primeranú lehotu. 14. Vzhľadom na uvedené odvolací súd postupom podľa ustanovenia § 387 ods. 1 CSP uznesenie prvoinštančného súdu o zastavení konania ako vecne správne potvrdil. Rozhodnutie senátu krajského súdu bolo prijaté pomerom hlasov 3 : 0. Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a/ sa rozhodlo vo veci, ktorá nepatrí do právomoci súdov, b/ ten, kto v konaní vystupoval ako strana, nemal procesnú subjektivitu, c/ strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d/ v tej istej veci sa už prv právoplatne rozhodlo alebo v tej istej veci sa už prv začalo konanie, e/ rozhodoval vylúčený sudca alebo nesprávne obsadený súd, alebo f/ súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 CSP). Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a/ pri ktorej riešení sa odvolací súd odklonil od ustálenej rozhodovacej praxe dovolacieho súdu, b/ ktorá v rozhodovacej praxi dovolacieho súdu ešte nebola vyriešená alebo c/ je dovolacím súdom rozhodovaná rozdielne (§ 421 ods. 1 písm. a/ až c/ CSP). Dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n) CSP (§ 421 ods. 2 CSP). Dovolanie podľa § 421 ods. 1 nie je prípustné, ak a/ napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b/ napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c/ je predmetom dovolacieho konania len príslušenstvo pohľadávky a výška príslušenstva v čase začatia dovolacieho konania neprevyšuje sumu podľa písmen a/ a b/. Na určenie výšky minimálnej mzdy v prípadoch uvedených v odseku 1 je rozhodujúci deň podania žaloby na súde prvej inštancie (§ 422 ods. 1 a 2 CSP). Dovolanie len proti dôvodom rozhodnutia nie je prípustné (§ 423 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). Povinnosť podľa odseku 1 neplatí, ak je a/ dovolateľom fyzická osoba, ktorá má vysokoškolské právnické vzdelanie druhého stupňa, b/ dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c/ dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa (§ 429 ods. 2 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2016:6715202187.1 (dáta aktuálne k 5. 11. 2026). Záväzné je znenie zverejnené súdom.




